钦定古今图书集成/明伦汇编/氏族典/第262卷 > 王君廓
## 钦定古今图书集成/明伦汇编/氏族典/第262卷 > 王君廓

按《唐书王君廓传》：“君廓，并州石艾人。少无行，尝负竹
笱如鱼具，内置逆刺，见鬻缯者，以笱囊其头，夺缯去，
而主不辨也，乡里患之。大业末，聚兵为盗，掠虞乡，宋
老生列营迫之，粮尽，诈请降，老生稍缓之，一昔遁去，
归李密，密不甚礼，乃归国，授上柱国，假河内太守。从
战东都有功，为右武卫将军。诏劳之曰：‘尔以十三人
破贼万，自古无有也’。”进爵彭国公，镇幽州。击突厥，入
朝，帝赐所乘马，令自廷中乘以出，谓侍臣曰：“昔蔺相
如叱秦王，目眦皆裂。君廓往击建德，李𪟝遏之，至发
愤大呼，鼻耳皆流血，其勇何特古人哉！”会庐江王瑗
反，欲夺君廓兵以委王诜。君廓从数骑候诜，诈斩之，
因执瑗。以功授幽州都督，瑗家口悉赐之。居职不守
法度，长史李元道数以法绳督，猜惑不自安。会被召，
至渭南，杀驿吏，亡奔突厥，野人斩之。